
Αρκαλοχώρι, 03/ 09 /2026
Προς: ΜΜΕ
ΔΕΛΤΙΟ ΤΥΠΟΥ

Ολοκληρώθηκαν οι παραστάσεις «Οι Τέσσερις Εποχές του Θρόνου» από την Θεατρική Ομάδα Εφήβων του Δήμου Μινώα Πεδιάδας

Ολοκληρώθηκε ο κύκλος των παραστάσεων του θεατρικού έργου της Μαρίας Κίτρα, «Οι Τέσσερις Εποχές του Θρόνου» που παρουσίασε η Θεατρική Ομάδα Εφήβων του Δήμου Μινώα Πεδιάδας, στο Θραψανό, το Καστέλλι και το Αρκαλοχώρι . Όλα τα παιδιά της Θεατρικής Ομάδας Εφήβων του Δήμου Μινώα Πεδιάδας, στα οποία αξίζουν πολλά μπράβο, εργάστηκαν με συνέπεια, ενθουσιασμό και αγάπη και απέδειξαν ότι όταν δίνεται στους νέους χώρος να δημιουργήσουν, το αποτέλεσμα εντυπωσιάζει.

Οι νεαροί ηθοποιοί κατάφεραν να "ζωντανέψουν" επί σκηνής έναν παραμυθένιο κόσμο γεμάτο χρώματα, εικόνες, συναισθήματα και συμβολισμούς. Τα παιδιά "ταξίδεψαν" το κοινό μέσα στις τέσσερις εποχές του χρόνου και μετέφεραν μέσα από τους χαρακτήρες του έργου, μηνύματα για τη ζωή, τη φύση, τον άνθρωπο και τη δύναμη της ενσυναίσθησης.

Η θερμή ανταπόκριση και το χειροκρότημα του κοινού, αποτέλεσαν την καλύτερη επιβράβευση για την προσπάθεια των νέων παιδιών, μετά από πολλές ώρες προβών, προετοιμασίας, δημιουργίας και συνεργασίας.

Πέρα όμως από το καλλιτεχνικό αποτέλεσμα της συγκεκριμένης, καλλιτεχνικής  δράσης, αναδείχθηκε και η σημασία που έχει η επαφή των παιδιών και των εφήβων με το θέατρο και τις τέχνες. Η συμμετοχή σε μια θεατρική ομάδα, τους προσφέρει τη δυνατότητα να εκφραστούν, να δημιουργήσουν, να συνεργαστούν, να επικοινωνήσουν, να αναπτύξουν την αυτοπεποίθηση και τη φαντασία τους και να γνωρίσουν καλύτερα τόσο τον εαυτό τους όσο και τους ανθρώπους γύρω τους. 

Οι συντελεστές της παράστασης εκφράζουν τις θερμές τους ευχαριστίες στην Περιφέρεια Κρήτης και στο Δήμο Μινώα Πεδιάδας για τη στήριξη και τη δυνατότητα πραγματοποίησης αυτής της πολιτιστικής δράσης καθώς και σε όσους συνέβαλαν στην προετοιμασία και την υλοποίηση των παραστάσεων.

Ιδιαίτερες ευχαριστίες εκφράζονται επίσης, στο κοινό που αγκάλιασε την προσπάθεια των παιδιών και τα αντάμειψε με το πιο ζεστό χειροκρότημα, το πιο όμορφο δώρο που μπορεί να πάρει ένας νέος άνθρωπος όταν ανεβαίνει στη σκηνή!

Οι «Τέσσερις Εποχές του Θρόνου» ολοκλήρωσαν το ταξίδι τους στη σκηνή, μέσα σε συναισθήματα χαράς και συγκίνησης, όμως το ταξίδι αυτών των παιδιών μέσα στην τέχνη, συνεχίζεται.

